ไทยพาณิชย์เร่งดันสินเชื่อ‘เอสเอ็มอี’
ไทยพาณิชย์ผนึก บสย. เร่งปล่อยกู้เอสเอ็มอีให้สูงสุด 300% ของหลักทรัพย์ ตั้งเป้า 1.2 หมื่นล้าน
12 ส.ค. 2560

โพสต์ทูเดย์ - ไทยพาณิชย์ผนึก บสย. เร่งปล่อยกู้เอสเอ็มอีให้สูงสุด 300% ของหลักทรัพย์ ตั้งเป้า 1.2 หมื่นล้านนางพิกุล ศรีมหันต์ รองผู้จัดการใหญ่อาวุโส ผู้บริหารสูงสุดลูกค้าเอสเอ็มอี ธนาคารไทยพาณิชย์ เปิดเผยว่า ธนาคารได้ร่วมกับบรรษัทประกันสินเชื่ออุตสาหกรรมขนาดย่อม (บสย.) เพื่อช่วยสนับสนุนผู้ประกอบการเอสเอ็มอีให้สามารถเข้าถึงแหล่งเงินทุนได้ง่ายขึ้นทั้งนี้ ได้เร่งเดินหน้า “โครงการค้ำประกันสินเชื่อเอสเอ็มอีทวีทุน” โดยจะปล่อยวงเงินสินเชื่อสูงสุด 300% ของราคาประเมินหลักประกัน ระยะเวลาการผ่อนชำระนานสุด 10 ปี พร้อมลดภาระต้นทุนทางการเงิน“ธนาคารจะรับภาระค่าธรรมเนียมการค้ำประกันสินเชื่อ บสย. 1.75% ต่อปี ในระยะ 4 ปีแรก แทนลูกค้า และให้ส่วนลดอัตราดอกเบี้ยสูงสุด 1% สำหรับวงเงินกู้ในส่วนของ บสย. โดยตั้งเป้าสนับสนุนวงเงินสินเชื่อ 1.2 หมื่นล้านบาท เริ่มได้ตั้งแต่วันนี้” นางพิกุล กล่าว  นอกจากนี้ ธนาคารยังจัดแคมเปญพิเศษ “ย่อ ยืด ขยาย” เพื่อช่วยเหลือด้านเงินทุนให้เอสเอ็มอีสามารถต่อยอดธุรกิจ ด้วยสินเชื่อเงื่อนไขพิเศษ โดยลูกค้าจะได้รับวงเงินกู้เพิ่ม 10% ของราคาประเมินหลักประกันและขยายระยะเวลาการผ่อนชำระนานสูงสุด 2 ปี